МОТИВИ КЪМ ПРОЕКТ НА НАРЕДБА
ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА УПРАВЛЯВАНИ ИЛИ ПРЕВОЗВАЩИ ЛИЦА С ТРАЙНИ УВРЕЖДАНИЯ НА ТЕРИТОРИЯТА НА ОБЩИНА БУРГАС
1. Причините, които налагат приемането на наредбата:
С решение №2298 от 30.12.2014 г., постановено по адм. дело №1546/2013 г. Административен съд – Бургас е отменил Наредбата за престой и паркиране на превозни средства, управлявани или превозващи лица с трайни увреждания на територията на Община Бургас (Наредбата), приета с решение на Общински съвет Бургас по т.4 от Протокол №9/24.04.2012 г., изменена и допълнена с решение по т.6 от Протокол №17/18.12.12 г., с изключение на глава втора от нея (чл.3 и чл.4 от Наредбата). За да отмени Наредбата, съдът е приел, че не са спазени изискванията  на чл.8, т.4 от Закона за интеграция на хората с увреждания. Съгласно действалата към момента на приемане на оспорваните разпоредби от Наредбата, чл. 8, т. 4 на отменения вече Закон за интеграция на хората с увреждания, Агенцията за хората с увреждания осъществява изпълнението на държавната политика за интеграция на хората с увреждания, като участва и дава задължително становище при изготвянето на проекти на нормативни актове, свързани с хората с увреждания. Понастоящем това се установява в  чл. 10, ал. 3, т. 9 от Закона за хората с увреждания. Невземането на такова становище според съда е съществено нарушение на административнопроизводствените правила. В подобен смисъл са и изложените мотиви на Върховен административен съд в Решение №7572/23.06.2015 г. по адм. дело №2471/2015 г., с което е потвърдено решението на Административен съд – Бургас.
В последствие с решение по т.2 от Протокол №54 от 21.07.2015 г. Общински съвет – Бургас  е отменил в цялост Наредбата. След отмяната, липсва каквато и да е уредба на правата на лицата с увреждания, създаваща известни привилегии за паркиране и престой на собствени ППС на територията на Община Бургас.
Държавните органи и органите на местното самоуправление са задължени да осигуряват специални условия за движение, спиране, паркиране и престой на пътни превозни средства, управлявани от хора с увреждания или превозващи хора с увреждания. Към настоящия момент в Община Бургас няма действаща наредба, регламентираща тези специални условия. 
[bookmark: _GoBack]По предложение на Постоянната комисия по транспорт и безопасност на движението е изготвен проект на Наредба за престой и паркиране на превозни средства, управлявани или превозващи лица с трайни увреждания на територията на Община Бургас. Проектът е обсъждан с представители на общинска администрация, обществения посредник и представител на Сдружение „Социален център Бургас“. Съгласно действащата към настоящия момент разпоредбата на чл.10, ал.3, т.9 от Закона за хората с увреждания проекта е съгласуван с  Агенция за хората с увреждания без забележки. Отправени са няколко предложения, които са възприети от Постоянната комисия по транспорт и безопасност на движението и са отразени в проекта.
С допълнение в Закона за движение по пътищата законодателят създаде нов член 99а /ДВ ; бр.54 от 2010 г./         
Съгласно ал.1 от посочената правна норма „Карта за паркиране на местата, определени за превозните средства, обслужващи хора с увреждания и използване на улеснения при паркиране, се издава от кмета на съответната община.”            
Съгласно ал.2 „Картата за паркиране по ал.1 трябва да отговаря на изискванията на стандартизиран модел на Общността от Приложението към Препоръка 98/376/ЕО на Съвета от 4 юни 1998 г., относно картата за паркиране на хора с увреждания”. Това поражда необходимостта  от унифицирани изисквания по отношение на предпоставките за издаване на карта за паркиране на хора с увреждания.

2. Целите, които се поставят: 
Наредбата има за цел да спомогне за изпълнение на поставените със Закона за хората с увреждания (ЗХУ) цели: за социална интеграция на хората с увреждания и упражняване на правата им, както и за подкрепа на хората с увреждания и техните семейства. 
Социалната интеграция на хората с увреждания ще бъде подпомогната чрез гарантиране на правото им на по-облекчен и гарантиран достъп до жизнената и архитектурна среда, в частност чрез осигуряване на специални условия за движение, спиране, паркиране и престой на пътни превозни средства, управлявани от хора с увреждания или превозващи хора с увреждания, предвидени в разпоредбата на чл. 58, т. 3 от ЗХУ. По този начин ще бъде осъществена и подкрепа на хората с увреждания и техните семейства, която ще се изразява не само в гарантиране упражняването на цитираните права при движение, спиране, паркиране и престой на пътни превозни средства, но и в предвидения безвъзмезден ред за издаване на картите за паркиране на превозните средства. Безплатното издаване на картите е предвидено както като своеобразна форма на финансово подпомагане на хората с увреждания при издаване на картите, така и като форма на предоставяне на социална услуга в тяхна полза и реализиране на своеобразна социално-икономическа защита, в изпълнение на целите на ЗХУ. 

3. Финансови и други средства, необходими за прилагането на новата уредба: 
Не са необходими допълнителни финансови или други средства за прилагане на Наредбата.
4. Очакваните резултати от прилагането, включително финансовите, ако има такива:
Очакваните резултати са свързани с постигане на част от целите, поставени в разпоредбите на ЗХУ, в частност на тези, гарантиращи осигуряване на специални условия за движение, спиране, паркиране и престой на пътни превозни средства, управлявани от хора с увреждания или превозващи хора с увреждания, предвидени в разпоредбата на чл. 58, т. 3 от ЗХУ. 
5. Анализ за съответствие с правото на Европейския съюз: 
Наредбата е в съответствие с нормативни актове от по-висока степен, както и с тези на европейското законодателство. 
Формата и съдържанието на картата са съобразени с изискванията на стандартизирания модел на Общността от Приложението към Препоръка 98/376/ЕО на съвета от 04.06.1998 г. относно картата за паркиране на хора с трайни увреждания.

